Varðandi Heilbrigðisstefnu til 2030:

Heilbrigðisstefnan er skrifuð líkt og landakort með heildarmyndina að leiðarljósi og því er eðlilega lítið fjallað um einstakar sérgreinar. Hins vegar er bráðaþjónusta við alvarlega veika og slasaða eitt það sem fólki þykir hvað mikilvægast að sé aðgengilegt, bæði innan heilbrigðisstofnana (bráðamóttökur) en ekki síður utan sjúkrahúsa (sjúkraflutningar / bráðaþjónusta utan sjúkrahúsa) og væri því rétt að geta bráðaþjónustunnar sérstaklega í stefnunni.

Á bls. 7 í Heilbrigðisstefnunni er talað um aðgengi að heilbrigðisþjónustu sé að sumu leyti misskipt og fyrst og fremst vísað í þjónustu sérgreinalækna og biðlista eftir aðgerðum. Einnig er talað um heilbrigðiskerfið sem byggðamál á bls. 11 en það er einmitt dreifbýlið sem er sá þáttur sem mest takmarkar aðgengi landsmanna að sérhæfðri heilbrigðisþjónustu sem eðli málsins samkvæmt er fyrst og fremst veitt á höfuðborgarsvæðinu. Það er óhagkvæmt og algjörlega óraunhæft að byggja upp sérhæfða heilbrigðisþjónustu á landssvæðum þar sem fáir búa og því er efling sjúkraflutninga kjarninn í því að jafna aðgengi að heilbrigðisþjónustu. Ekki síst í bráðatilvikum.

Miklu getur munað um skjóta og rétta meðferð á vettvangi og við flutning á sjúkrahús og getur hún jafnvel skilið milli feigs og ófeigs. Tryggja þarf að viðeigandi farartæki og búnaður séu til staðar og í góðu ástandi en ekki síður mikilvægt er aðgengi að heilbrigðisstarfsmönnum með nauðsynlega þjálfun, þekkingu og reynslu. Utan sjúkrahúsa eru það fyrst og fremst sjúkraflutningamenn og bráðatæknar sem veita meðferð á vettvangi og í flutningi með aðkomu læknis í ákveðnum tilvikum, einkum í dreifbýli. Mikilvægt er að efla þjálfun þessara aðila en jafnframt þarf að viðurkenna að það er óraunhæft að sjúkraflutningamenn (og jafnvel læknar) í fámennum byggðarlögum sinni erfiðum og flóknum útköllum án aðstoðar sérhæfðari starfsmanna sem koma lengra að. Í dreifbýlu landi er því mikilvægt að tryggja aðgengi að sérhæfðri sjúkraflutningaþjónustu með stuttan viðbragðstíma og skjótan ferðamáta (t.d. flugvél eða þyrlu) sem er í samræmi við vegalengd og flutningstíma á sérhæft sjúkrahús þar sem áframhaldandi meðferð er veitt. Kostnaður við slík úrræði getur verið umtalsverður en eigi að halda úti byggð í landinu er nauðsynlegt að tryggja bráðaþjónustu í dreifðari byggðum. Því þarf að bera kostnað vegna sérhæfðrar sjúkraflutningaþjónustu saman við kostnaðinn við að halda úti sérhæfðri bráðaþjónustu í dreifbýli.

Viðar Magnússon, yfirlæknir bráðaþjónustu utan sjúkrahúsa